
Ministru kabineta rīkojums Nr. 429
Rīgā 2026. gada 17. jūlijā (prot. Nr. 38 32. §)
Par Ministru kabineta virzītu Daugavpils Universitātes padomes locekļu apstiprināšanu
· 1. Ministru kabinets (adrese – Brīvības bulvāris 36, Rīga, LV-1520), izskatot Izglītības un zinātnes ministrijas ierosinājumu apstiprināt par Daugavpils Universitātes padomes locekļiem Daugavpils Universitātes padomes locekļu kandidātu atlases komisijas (turpmāk – atlases komisija) atbalstītos kandidātus, konstatē:
· 1.1. saskaņā ar Ministru kabineta 2021. gada 17. septembra rīkojuma Nr. 655 "Par valsts augstskolu tipiem" 3. punktu Daugavpils Universitāte ir lietišķo zinātņu universitāte;
· 1.2. saskaņā ar Augstskolu likuma 14.1 panta septīto daļu no 2026. gada 1. jūlija lietišķo zinātņu universitātes padomi veido pieci locekļi, no kuriem divus sabiedrības pārstāvjus saskaņā ar Ministru kabineta noteikto kārtību, iesaistot atlases procesā sabiedrību (tai skaitā augstskolu absolventu organizācijas, profilam atbilstošās nozares asociācijas un darba devējus, akadēmisko, pētniecības un radošo organizāciju pārstāvjus, personas ar starptautiski nozīmīgiem sasniegumiem zinātnē, mākslās vai uzņēmējdarbībā, nozaru ministriju un pašvaldību pārstāvjus), izraugās ministrija, kuras pārraudzībā ir augstskola, un izvirza Ministru kabinets; 
· 1.3. lai nodrošinātu kandidātu Daugavpils Universitātes padomes locekļu amatiem atlases un novērtēšanas procesu, pamatojoties uz Ministru kabineta 2021. gada 14. septembra noteikumu Nr. 636 "Ministru kabineta virzītu valsts augstskolas padomes locekļu atlases, izvirzīšanas un atsaukšanas kārtība, kā arī valsts augstskolas padomes locekļu amata atlīdzības noteikšanas kārtība" (turpmāk – noteikumi Nr. 636) 7. un 8. punktu, ar izglītības un zinātnes ministra 2026. gada 31. marta rīkojumu Nr. 1-2e/26/98 "Par atlases komisijas izveidošanu Daugavpils Universitātes padomes locekļu kandidātu atbilstības izvērtēšanai" tika izveidota atlases komisija;
· 1.4. pamatojoties uz noteikumu Nr. 636 14. un 15. punktu, ar izglītības un zinātnes ministra 2026. gada 17. aprīļa rīkojumu Nr. 1-7e/26/11 tika apstiprināts Ministru kabineta izvirzāmo Daugavpils Universitātes padomes locekļu amatu kandidātu atlases nolikums (turpmāk – kandidātu atlases nolikums);
· 1.5. atlases komisija sludinājumā noteiktajā termiņā saņēma 23 pieteikumus;
· 1.6. saskaņā ar kandidātu atlases nolikumu kandidātu atlase un novērtēšana notika trijās kārtās. Pirmajā kārtā tika izvērtēta kandidātu iesniegto dokumentu atbilstība Augstskolu likumā un noteikumos Nr. 636 padomes locekļiem noteiktajām prasībām un pieteikuma vēstulē sniegtās informācijas saturiskā atbilstība. Atlasei otrajā kārtā tika virzīti deviņi kandidāti. Otrā kārta notika intervijas veidā, kuras laikā padziļināti tika vērtēta kandidātu atbilstību darbam Daugavpils Universitātes padomē, redzējums prezentācijas formā par augstākās izglītības un zinātnes attīstības tendencēm Latvijā un pasaulē, kā arī par Daugavpils Universitātes darbības prioritātēm. Atlasei trešajā kārtā tika virzīti četri kandidāti, un šajā kārtā tika vērtētas kandidātu kompetences kandidātu atlases nolikumā noteiktajās profesionālās un vadības pieredzes jomās;
· 1.7. kandidātu atlasē, ievērojot Augstskolu likuma 14.1 panta devīto daļu, kas nosaka, ka atlases procesā tiek ievēlētas personas, kurām ir profesionālās kompetences tādās jomās kā, piemēram, finanses, risku vadība, stratēģiskā attīstība, kultūra, māksla vai starptautiskā sadarbība, un kuras kopumā nodrošina augstskolas stratēģiskajai vadībai nepieciešamās kompetences, augstāko vērtējumu saņēma Jolanta Vjakse un Inga Jēkabsone. Ievērojot minēto, atlases komisija 2026. gada 1. jūlijā pieņēma lēmumu, ka minētās kandidātes atbalstāmas Daugavpils Universitātes padomes locekļu amatiem, jo saskaņā ar noteikumu Nr. 636 18. punktu pārstāv profesionālās un vadības pieredzes jomas, kas nepieciešamas augstskolas stratēģiskajai vadībai.
· 2. Ievērojot minētos apsvērumus un pamatojoties uz Augstskolu likuma 14.1 panta septītās daļas 3. punktu, noteikumu Nr. 636 43. punktu un Izglītības un zinātnes ministrijas ierosinājumu, Ministru kabinets nolemj apstiprināt Daugavpils Universitātes padomes locekļu amatos Jolantu Vjaksi un Ingu Jēkabsoni.
· 3. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas. Rīkojuma pārsūdzēšana neaptur minētā lēmuma darbību.

